Na temelju članka 19. Zakona o lokalnoj i područnoj (regionalnoj) samoupravi (“Narodne novine” broj 33/01, 60/01 - vjerodostojno tumačenje, 129/05, 109/07, 125/08, 36/09, 150/11, 144/12, 19/13, 137/15) i članka 40. Statuta Grada Koprivnice ( “Glasnik Grada Koprivnice”, broj 4/09., 1/12., 1/13. i 3/13. - pročišćeni tekst), Gradsko vijeće Grada Koprivnice na \_\_\_\_\_ sjednici održanoj \_\_\_\_\_\_\_\_\_\_\_\_ godine, donijelo je

**O D L U K U**

**osnivanju Socijalnog vijeća Grada Koprivnice**

**Članak 1.**

Ovom Odlukom o osnivanju Socijalnog vijeća Grada Koprivnice (u daljnjem tekstu: „Odluka“) uređuje se osnivanje Socijalnog vijeća Grada Koprivnice (u daljnjem tekstu: „Vijeće“) djelokrug i zadaće, broj članova i način izbora, imenovanja i razrješenja članova Vijeća, način rada i odlučivanja Vijeća kao i druga pitanja značajna za rad Vijeća.

**Članak 2.**

Zadaci Vijeća su:

* sudjelovanje u kreiranju socijalne politike Grada Koprivnice u skladu sa zakonskim propisima Republike Hrvatske,
* iniciranje donošenja odgovarajućih propisa i rješavanje pojedinih pitanja iz područja socijalne skrbi u lokalnoj zajednici,
* donošenje prijedloga odobrenja određenih pomoći samcima i kućanstvima radi podmirenja troškova osnovnih životnih potreba, kao i pomoći radi davanja podrške u samostalnom zadovoljavanju osnovnih životnih potreba te njihovom aktivnom uključivanju u društvo, sukladno propisima o socijalnoj skrbi,
* poticanje primjene djelotvornih mjera radi zaštite životnog standarda i primjerene skrbi o djeci bez roditelja, djeci bez odgovarajuće roditeljske skrbi, djeci s teškoćama u razvoju, djeci i mladeži s poremećajima u ponašanju, djeci i mladeži ovisnicima, djeci i odraslima žrtvama nasilja, višečlanim obiteljima, obiteljima skromnih materijalnih prilika, nezaposlenima, osobama narušenog zdravlja, osobama s invaliditetom, starijim osobama, invalidima iz Domovinskog rata, članovima obitelji invalida, poginulih i nestalih u Domovinskom ratu, članovima obitelji smrtno stradalih hrvatskih branitelja iz Domovinskog rata, beskućnicima i drugim skupinama građana kojima prijeti socijalna isključenost,
* suradnja s ustanovama socijalne skrbi, odgojno-obrazovnim, zdravstvenim i drugim ustanovama, te udrugama građana u lokalnoj zajednici.

**Članak 3.**

Izrazi koji se koriste u ovoj Odluci, a imaju rodno značenje koriste se neutralno i odnose se jednako na muški i ženski spol.

**Članak 4.**

Vijeće ima pet (5) članova, a sastavljeno je od:

* predstavnika Grada Koprivnice, za predsjednika,
* socijalnog radnika Centra za socijalnu skrb Koprivnica, za člana,
* predstavnika Hrvatskog zavoda za zapošljavanje, Ispostave Koprivnica, za člana,
* predstavnika Gradskog društva Crvenog križa Koprivnica, za člana,
* predstavnika udruga građana iz područja zdravstva i socijalne skrbi, za člana.

Vijeće imenuje gradonačelnik Grada Koprivnice, i to na vrijeme od četiri (4) godine.

Gradonačelnik može razriješiti članove Vijeća i prije isteka vremena na koje su imenovani u slijedećim slučajevima:

* na osobni zahtjev,
* ako za to postoje opravdani razlozi,
* ako neopravdano ne prisustvuju sjednicama Vijeća.

**Članak 5.**

Vijeće može pravovaljano raspravljati i odlučivati ako je sjednici Vijeća nazočno više od polovice članova Vijeća.

Vijeće donosi odluke većinom glasova prisutnih članova Vijeća.

**Članak 6.**

Administrativno - tehničke i druge poslove za potrebe Vijeća obavlja Upravni odjel Grada Koprivnice nadležan za socijalnu skrb.

Sredstva za rad Vijeća osiguravaju se u Proračunu Grada Koprivnice.

**Članak 7.**

Stupanjem na snagu ove Odluke prestaje važiti Odluka o osnivanju Socijalnog vijeća Grada Koprivnice (“Glasnik Grada Koprivnica” broj 5/05 i 5/09).

**Članak 8.**

Ova Odluka stupa na snagu osmog dana od dana objave u “Glasniku Grada Koprivnice”.

KLASA: 550-01/17-01/0011

URBROJ:

Koprivnica, 29. kolovoza 2017.

**GRAD KOPRIVNICA**

**GRADSKO VIJEĆE**

PREDSJEDNIK:

Ivan Pal, prof.

**OBRAZLOŽENJE**

Socijalno vijeće Grada Koprivnice djeluje od 1993. godine, kada je donesena prva Odluka o osnivanju Socijalnog vijeća. Dugogodišnja dobra praksa opravdala je njegovo osnivanje, no 22.07.2005.godine donesena je nova Odluka o osnivanju Socijalnog vijeća kojom je smanjen broj članova, a zadaci usklađeni s aktualnim propisima i potrebama građana.

Tijekom dosadašnjeg rada Socijalno vijeće Grada Koprivnice je uspješno izvršavalo svoje zadatke kreiranja socijalne politike lokalne zajednice, razmatranja pojedinačnih slučajeva građana u stanju socijalno-zaštitne potrebe, poticanja inicijativa za rješavanje određenih pitanja iz područja socijalne skrbi, te suradnje s ustanovama, udrugama i drugim organizacijama na području Grada Koprivnice i Koprivničko-križevačke županije.

Dugogodišnje iskustvo je pokazalo da je za učinkovit rad Socijalnog vijeća neophodno imati uvid u odgovarajuće propise, te određene mjere i aktivnosti iz područja lokalne, područne i nacionalne socijalne politike, kao i socijalnu strukturu i potrebe građana lokalne zajednice.

Obzirom na navedeno, predlaže se donošenje nove Odluke o osnivanju Socijalnog vijeća Grada Koprivnice kojom se smanjuje broj članova, a uključuju predstavnici ustanova i udruga koje već provode određene mjere i aktivnosti u području socijalne politike.

Nositelj izrade akta: Predlagatelj akta:

Upravni odjel za društvene djelatnosti

i europske poslove Grada Koprivnice Gradonačelnik:

Pročelnik:

Darko Ledinski, prof. Mišel Jakšić, dipl. oec.